CELEX: 52017PC0659
Language: bg
Date: 2017-11-10
Title: Предложение за РЕШЕНИЕ ЗА ИЗПЪЛНЕНИЕ НА СЪВЕТА за предоставяне на разрешение на Република Латвия да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност

ЕВРОПЕЙСКА КОМИСИЯ
            Брюксел, 10.11.2017
            COM(2017) 659 final
            2017/0296(NLE)
            Предложение за
            РЕШЕНИЕ ЗА ИЗПЪЛНЕНИЕ НА СЪВЕТА
            за предоставяне на разрешение на Република Латвия да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност
            
               
         
         
            
               ОБЯСНИТЕЛЕН МЕМОРАНДУМ
            
            
               В съответствие с член 395, параграф 1 от Директива 2006/112/ЕО от 28 ноември 2006 г. относно общата система на данъка върху добавената стойност
                  1
                (наричана по-нататък „Директивата за ДДС“) Съветът, действащ с единодушие по предложение на Комисията, може да разреши на всяка държава членка да прилага специални мерки за дерогация от разпоредбите на посочената директива, за да се опрости процедурата за събиране на ДДС или да се предотвратят определени форми на избягване на данъци и отклонение от данъчно облагане.
            
            
               С писмо, заведено в Комисията на 3 юли 2017 г., Латвия поиска разрешение да продължи да прилага мярката за дерогация от член 287 от Директивата за ДДС, даваща ѝ възможност да освобождава от ДДС данъчно задължените лица, чийто годишен оборот не надвишава определен праг. След преразглеждане на прилагането на предишния праг Латвия иска да намали прага за освобождаване от 50 000 EUR на 40 000 EUR.
            
            
               В съответствие с член 395, параграф 2 от Директивата за ДДС, с писмо от 13 септември 2017 г. Комисията информира останалите държави членки за отправеното от Латвия искане. С писмо от 14 септември 2017 г. Комисията уведоми Латвия, че разполага с пълната информация, необходима за разглеждане на искането.
            
            
               1.КОНТЕКСТ НА ПРЕДЛОЖЕНИЕТО
            
            
               •Основания за предложението и негови цели
            
            
               В дял XII, глава 1 от Директивата за ДДС се предвижда възможността държавите членки да прилагат специални режими за малките предприятия, включително възможността да освобождават от облагане данъчно задължените лица, чийто годишен оборот е под определено равнище. Това освобождаване означава, че данъчно задълженото лице не е длъжно да начислява ДДС върху извършваните от него доставки и следователно не може да приспада ДДС за получените доставки.
            
            
               По силата на член 287, точка 10 от Директивата за ДДС Латвия може да освободи от ДДС данъчно задължените лица, чийто годишен оборот не надвишава равностойността в национална валута на 17 200 EUR по обменния курс в деня на присъединяването на страната. С Решение за изпълнение 2010/584/ЕС на Съвета
                  2
                на Латвия бе разрешено да прилага по-висок праг и съответно да освобождава от ДДС данъчно задължените лица, чийто годишен оборот не надвишава 50 000 EUR. Срокът на действие на тази мярка бе удължен с Решение за изпълнение 2014/796/ЕС на Съвета
                  3
               , което се прилага до 31 декември 2017 г. Латвия иска да удължи срока на действие на мярката от 1 януари 2018 г. и същевременно да намали прага за освобождаване от 50 000 EUR на 40 000 EUR. 
            
            
               От предоставената от Латвия информация става ясно, че намаляването на прага за освобождаване от 50 000 EUR на 40 000 EUR би довело до увеличение на броя на данъчно задължените лица, регистрирани за целите на ДДС, с около 650, главно в следните отрасли: юридически и счетоводни дейности; търговия на дребно, без търговията с автомобили и мотоциклети; растениевъдство, животновъдство и лов и спомагателни дейности.
            
            
               През 2015 г. ДДС върху получените доставки на платците, чийто годишен оборот не надвишава 40 000 EUR, като цяло надхвърли дължимия ДДС за внасяне в националния бюджет, така че разходите на държавата по събирането на ДДС от тези лица биха надхвърлили очакваните приходи.
            
            
               Освен това тъй като сегашният праг от 50 000 EUR в Латвия е по-висок от всички държави, използвани като база за сравнение, особено съседните държави (45 000 EUR в Литва и 40 000 в Естония), праговете за ДДС бяха преразгледани. Ползите от намаляването на разходите на данъчната администрация във връзка с данъка и разходите на предприятията за спазване на изискванията бяха внимателно съпоставени с нарушаването на конкуренцията, произтичащо от разликата в третирането на данъкоплатците от двете страни на прага за ДДС. 
            
            
               Данъчно задължените лица, чийто оборот не надвишава прага, ще запазят правото си да се регистрират за целите на ДДС.
            
            
               Като се има предвид, че на Латвия бе разрешено в продължение на седем години да освобождава от ДДС данъчно задължените лица с годишен оборот до 50 000 EUR и че тя е преразгледала положението, един по-нисък праг изглежда приемлив. Поради това се предлага на Латвия да бъде разрешено да намали прага за освобождаване от ДДС за малките и средните предприятия (МСП) от 50 000 EUR на 40 000 EUR до по-ранната от следните две дати: 31 декември 2020 г. или датата на влизане в сила на директива за праговете на годишния оборот, под които данъчно задължените лица може да бъдат освободени от ДДС.
            
            
               •Съгласуваност с действащите разпоредби в тази област на политиката
            
            
               Подобни дерогации вече са предоставени на други държави членки. На Белгия
                  4
                бе разрешен праг от 25 000 EUR, на Люксембург
                  5
                — 30 000 EUR, на Полша
                  6
                и Естония
                  7
                — 40 000 EUR, на Литва
                  8
                 — 45 000 EUR, на Словения
                  9
                 — 50 000 EUR, и на Италия
                  10
                — 65 000 EUR. 
            
            
               Дерогациите от Директивата за ДДС следва винаги да бъдат ограничени във времето, за да може да бъде оценено тяхното въздействие. Освен това разпоредбите на членове 281 — 294 от Директивата за ДДС, отнасящи се до специалния режим за малките предприятия, са в процес на преразглеждане. Както бе обявено в Плана за действие във връзка с ДДС
                  11
                и в Работната програма на Комисията за 2017 г.
                  12
               , предложението на Комисията под формата на всеобхватен пакет за опростяване следва да бъде представено до края на 2017 г.
            
            
               Поради това се предлага срокът на действие на мярката да бъде удължен до 31 декември 2020 г. или до датата на влизане в сила на директива за изменение на разпоредбите на Директивата за ДДС, отнасящи се до специалния режим за малките предприятия. 
            
            
               •Съгласуваност с другите политики на Съюза
            
            
               Мярката е в съответствие с целите на Съюза по отношение на малките предприятия, както са изложени в Съобщението на Комисията „Мисли първо за малките!“ — „Small Business Act“ за Европа“
                  13
               , в което държавите членки се призовават да вземат предвид особеностите на малките и средните предприятия, когато създават законодателство, и съответно да опростят действащата нормативна среда.
            
         
         
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ
            
            
               •Правно основание
            
            
               Член 395 от Директивата за ДДС. 
            
            
               •Субсидиарност (при неизключителна компетентност) 
            
            
               
                  Като се има предвид разпоредбата от Директивата за ДДС, на основание на която е съставено предложението, принципът на субсидиарността не се прилага.
               
            
            
               •Пропорционалност
            
            
               
                  Решението се отнася до предоставяне на разрешение на държава членка по нейно искане и не представлява задължение.
               
            
            
               Предвид ограничения обхват на дерогацията специалната мярка е пропорционална на поставената цел, а именно опростяване за допълнителен брой малки данъчно задължени лица и за данъчната администрация.
            
            
               •Избор на акт
            
            
               Предлаган акт: решение за изпълнение на Съвета.
            
            
               Съгласно член 395 от Директива 2006/112/EО на Съвета дерогация от общите правила за ДДС е възможна единствено след разрешение от Съвета, прието с единодушие по предложение на Комисията. Решение за изпълнение на Съвета е най-подходящият акт, тъй като негов адресат може да бъде отделна държава членка.
            
            
               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО
            
            
               •Консултации със заинтересованите страни
            
            
               Настоящото предложение се основава на искане, отправено от Латвия, и засяга само тази държава членка.
            
            
               •Събиране и използване на експертни становища
            
            
               Външни експертни становища не бяха необходими.
            
            
               •Оценка на въздействието
            
            
               
                  С предложението за решение за изпълнение на Съвета на Латвия се разрешава да продължи да освобождава от ДДС данъчно задължените лица, чийто годишен оборот не надвишава 40 000 EUR. Лицата, чийто облагаем оборот не надвишава този праг, не са длъжни да се регистрират за целите на ДДС, и така в резултат на мярката административната тежест върху тях ще намалее, тъй като те няма да трябва да водят регистри или дневници за ДДС или да подават справка-декларация за ДДС. 
               
            
            
               Според Латвия прагът от 40 000 EUR няма да окаже съществено въздействие върху събирането на приходите от ДДС. Напротив, според анализ на декларациите за ДДС, подадени от икономическите оператори с годишен оборот между 40 000 EUR и 50 000 EUR, въвеждането на праг от 40 000 EUR за регистрация за целите на ДДС ще доведе до повишение на общите приходи от ДДС с 5,9 милиона евро.
            
            
               4.ОТРАЖЕНИЕ ВЪРХУ БЮДЖЕТА
            
         
         
            
               Предложението няма отражение върху бюджета на ЕС, тъй като Латвия ще изчисли съответната компенсация по реда на член 6 от Регламент (ЕИО, Евратом) № 1553/89 на Съвета.
            
            
               5.ДРУГИ ЕЛЕМЕНТИ
            
            
               Предложението включва клауза за изтичане на срока на действие.
            
            
               2017/0296 (NLE)
            
            
               Предложение за
            
            
               РЕШЕНИЕ ЗА ИЗПЪЛНЕНИЕ НА СЪВЕТА
            
            
               за предоставяне на разрешение на Република Латвия да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност
            
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз, 
            
            
               като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност
                  14
               , и по-специално член 395, параграф 1 от нея,
            
            
               като взе предвид предложението на Европейската комисия,
            
            
               като има предвид, че:
            
            
               (1)По силата на член 287, точка 10 от Директива 2006/112/ЕО Латвия може да освободи от данък върху добавената стойност (ДДС) данъчно задължените лица, чийто годишен оборот не надвишава равностойността в национална валута на 17 200 EUR по обменния курс в деня на присъединяването на страната към ЕС.
            
            
               (2)С Решение за изпълнение 2010/584/ЕС на Съвета
                  15
                на Латвия бе разрешено да освободи чрез мярка за дерогация данъчно задължените лица, чийто годишен оборот не надвишава 50 000 EUR, до 31 декември 2013 г. Срокът на действие на тази мярка бе удължен с Решение за изпълнение 2014/796/ЕС на Съвета
                  16
                до 31 декември 2017 г.
            
            
               (3)С писмо, заведено в Комисията на 3 юли 2017 г., Латвия поиска разрешение да приложи мярка за дерогация от член 287, точка 10 от Директива 2006/112/ЕО, за да продължи тази дерогация и същевременно да намали прага за освобождаване на 40 000 EUR. Чрез тази мярка съответните данъчно задължени лица ще бъдат освободени от някои или от всички свързани с ДДС задължения по дял XI, глави 2 — 6 от Директива 2006/112/ЕО.
            
            
               (4)В съответствие с член 395, параграф 2 от Директива 2006/112/ЕО, с писмо от 13 септември 2017 г. Комисията информира останалите държави членки за отправеното от Латвия искане. С писмо от 14 септември 2017 г. Комисията уведоми Латвия, че разполага с пълната информация, необходима за разглеждане на искането.
            
            
               (5)Като се има предвид, че намаленият праг би трябвало да доведе до ограничаване на свързаните с ДДС задължения и по този начин до намаляване на административните разходи за малките предприятия, на Латвия следва да се разреши да прилага мярката за ограничен срок. Данъчно задължените лица следва да запазят правото си да изберат общия режим на ДДС.
            
            
               (6)Тъй като членове 281 — 294 от Директива 2006/112/ЕО относно специалния режим за малките предприятия са в процес на преразглеждане, възможно е директивата за изменение на тези разпоредби на Директива 2006/112/ЕО да влезе в сила преди изтичането на срока на действие на дерогацията.
            
            
               (7)Съгласно предоставената от Латвия информация намаляването на прага ще има незначително въздействие върху общия размер на приходите от данъка, събирани на етапа на крайното потребление.
            
            
               (8)Дерогацията няма отражение върху собствените ресурси на Съюза, набирани от данъка върху добавената стойност, тъй като Латвия ще изчисли съответната компенсация по реда на член 6 от Регламент (ЕИО, Евратом) № 1553/89 на Съвета
                  17
               ,
            
         
         
            
               ПРИЕ НАСТОЯЩОТО РЕШЕНИЕ: 
            
            
               Член 1
            
            
               Чрез дерогация от член 287, точка 10 от Директива 2006/112/ЕО на Република Латвия се разрешава да освободи от ДДС данъчно задължените лица, чийто годишен оборот не надвишава 40 000 EUR.
            
            
               Член 2
            
            
               Настоящото решение поражда действие в деня на уведомяването за него.
            
            
               Настоящото решение се прилага от 1 януари 2018 г. до настъпването на по-ранната от следните две дати: 31 декември 2020 г. или датата на влизане в сила на директива за изменение на членове 281 — 294 от Директива 2006/112/ЕО, уреждащи специалния режим за малките предприятия. 
            
            
               Член 3
            
            
               Адресат на настоящото решение е Република Латвия. 
            
            
               Съставено в Брюксел на […] година.
            
            
               
                     За Съвета
               
               
                     Председател
               
            
         
         
            
                  
                     (1)
                  ОВ L 347, 11.12.2006 г., стр. 1.
               
               
                  
                     (2)
                  Решение за изпълнение 2010/584/ЕС на Съвета от 27 септември 2010 г. за даване на разрешение на Република Латвия да прилага мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 256, 30.9.2010 г., стр. 29).
               
               
                  
                     (3)
                  Решение за изпълнение 2014/796/ЕС на Съвета от 7 ноември 2014 г. за даване на разрешение на Република Латвия да прилага мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 330, 15.11.2014 г., стр. 46). 
               
               
                  
                     (4)
                  Решение за изпълнение (ЕС) 2015/2348 на Съвета от 10 декември 2015 г. за изменение на Решение за изпълнение 2013/53/ЕС за предоставяне на разрешение на Кралство Белгия да въведе специална мярка за дерогация от член 285 от Директива 2006/112/ЕО относно общата система на данъка върху добавената стойност (ОВ L 330, 16.12.2015 г., стр. 51).
               
               
                  
                     (5)
                  Решение за изпълнение (ЕС) 2017/319 на Съвета от 21 февруари 2017 г. за изменение на Решение за изпълнение 2013/677/ЕС за предоставяне на разрешение на Люксембург да въведе специална мярка за дерогация от член 285 от Директива 2006/112/ЕО относно общата система на данъка върху добавената стойност (ОВ L 47, 24.2.2017 г., стр. 7). 
               
               
                  
                     (6)
                  Решение за изпълнение (ЕС) 2016/2090 на Съвета от 21 ноември 2016 г. за изменение на Решение 2009/790/ЕО за даване на разрешение на Република Полша да приложи мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 324, 30.11.2016 г., стр. 7).
               
               
                  
                     (7)
                  Решение за изпълнение (ЕС) 2017/563 на Съвета от 21 март 2017 г. за даване на разрешение на Република Естония да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 80, 25.3.2017 г., стр. 33).
               
               
                  
                     (8)
                  Решение за изпълнение 2014/795/ЕС на Съвета от 7 ноември 2014 г. за удължаване на срока на действие на Решение за изпълнение 2011/335/ЕС за даване на разрешение на Република Литва да прилага мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 330, 15.11.2014 г., стр. 44).
               
               
                  
                     (9)
                  Решение за изпълнение (ЕС) 2015/2089 на Съвета от 10 ноември 2015 г. за изменение на Решение за изпълнение 2013/54/ЕС за предоставяне на разрешение на Република Словения да въведе специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 302, 19.11.2015 г., стр. 107).
               
               
                  
                     (10)
                  Решение за изпълнение (ЕС) 2016/1988 на Съвета от 8 ноември 2016 г. за изменение на Решение за изпълнение 2013/678/ЕС за даване на разрешение на Италианската република да продължи да прилага специална мярка за дерогация от член 285 от Директива 2006/112/ЕО относно общата система на данъка върху добавената стойност (ОВ L 306, 15.11.2016 г., стр. 11).
               
               
                  
                     (11)
                  Съобщение на Комисията до Европейския парламент, Съвета и Европейския икономически и социален комитет относно план за действие във връзка с ДДС: „Към единно пространство на ЕС по отношение на ДДС — Време за избор“, Брюксел, 7.4.2016 г., COM(2016)148 final.
               
               
                  
                     (12)
                  Работна програма на Комисията за 2017 г. — Европа на резултатите: закрила, предоставяне на повече права и защита на гражданите, Страсбург, 25.10.2016 г., COM(2016)710 final.
               
               
                  
                     (13)
                  COM(2008) 394 от 25 юни 2008 г.
               
               
                  
                     (14)
                  ОВ L 347, 11.12.2006 г., стр. 1.
               
               
                  
                     (15)
                  Решение за изпълнение 2010/584/ЕС на Съвета от 27 септември 2010 г. за даване на разрешение на Република Латвия да прилага мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 256, 30.9.2010 г., стр. 29).
               
               
                  
                     (16)
                  Решение за изпълнение 2014/796/ЕС на Съвета от 7 ноември 2014 г. за даване на разрешение на Република Латвия да прилага мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 330, 15.11.2014 г., стр. 46). 
               
               
                  
                     (17)
                  Регламент (ЕИО, Евратом) № 1553/89 на Съвета от 29 май 1989 г. за окончателни унифицирани схеми за събирането на собствените ресурси, набирани от данък добавена стойност (ОВ L 155, 7.6.1989 г., стр. 9).